Ahogy megígérte, valóban büntetést szabott ki Kövér László, az országgyűlés elnöke Szabó Tímeára, a Párbeszéd parlamenti képviselőjére. A házelnök hétfőn közölte a hvg.hu-val, hogy ezen a napon írta alá az erről szóló határozatot, és Szabó Tímea a képviselői tiszteletdíjának 30 százalékát kell, hogy büntetésként befizesse, amiért a múlt hétfőn, Áder János államfői eskütételét egy bajszos Áder-arccal megszemélyesített marionettbábuval bábozta végig a parlamenti széksorok között. Kövér az elmúlt héten azt mondta, akkor hirtelen nem is tudta, hogyan minősítse Szabó Tímea viselkedését, és azért nem utasította rendre, mert nem akarta az államfői beszédet még ezzel is megzavarni.

Szabó Tímeánál is nagyobb arányú büntetést kapott viszont a házelnöktől a jobbikos Szilágyi György, ő volt az, aki Dömötör Csabát, a propagandaminisztérium államtitkárát veréssel fenyegette meg. Szilágyinak az illetménye 100 százalékát kell büntetésképpen befizetnie. Az ő ügye azért súlyosabb, mondta Kövér a hvg.hu-nak, mert ő erőszakkal fenyegetőzött. Szilágyi egyébként nem sokkal az eset után bocsánatot kért Dömötör Csabától.